INSPIRIA science center

Inspiria science center (tidligere Science Center Østfold) er et et populærvitenskapelig opplevelsessenter på Grålum i Sarpsborg. Senteret åpnet 1. august 2011 som det åttende regionale vitensenteret i Norge.

Historikk 

Inspiria science center har sin opprinnelse fra ingeniørutdanningen ved Høgskolen i Østfold. I 2002/2003 startet avdelingen i samarbeid med lærerutdanningen et vitensentertilbud ved skolens daværende studiested i Sarpsborg. I august 2011 åpnet senteret i et eget nybygg på 6400 m² ved E6 på Grålum i Sarpsborg, da under det nye navnet Inspiria science center. 

Bygget ble oppført med fokus på energi og miljø, og var ved oppføringen blant Norges mest energieffektive bygg. For satsningen på bærekraftighet ble bygget i 2012 tildelt den tyske byggeskikksprisen Prime Property Award. Bygget varmes opp med fjernvarme, og har et pilotrenseanlegg for gråvann utviklet ved Universitetet for miljø- og biovitenskap. Senteret har også en vindmølle og en solcellevegg som genererer noe strøm.

Selskapsstruktur 
INSPIRIA er et ideelt aksjeselskap, der det meste av inntektene går til å styrke virkksomhetens skole- og publikumstilbud. Selskapet er organisert med INSPIRIA eiendom AS som morselskap, med to datterselskaper, for henholdsvis drift og utvikling. Selskapet eies av Sarpsborg kommune (47,5%), Viken fylkeskommune (47,5%), og 5 % av kommuner i Østfold. Daglig leder er Geir Endregard.

Regionalt vitensenter 

Senteret er et av ti regionale vitensentre, og mottar statlig tilskudd til driften gjennom egen post i statsbudsjettet. Kunnskapsdepartementet sier i omtalen av denne posten at målet med tilskuddet er å utvikle regionale vitensenter som et tilbud til skoleverket (elever, studenter, lærere, foreldre) og allmenheten på deres område. Vitensentrene har som målsetting å motivere flere barn og unge til å velge realfag, men har også en viktig samfunnsoppgave – å belyse viktigheten av innsikt og kunnskap om naturvitenskap og teknologi. De regionale vitensentrene i Norge arbeider for å posisjonere seg som en naturlig del av utdanningskjeden, og der aktuelle forskningsresultater viser at besøk på vitensentrene representerer en viktig motivasjon ved senere studie- og yrkesvalg.

Referanser

Eksterne lenker 
 

Byggverk fullført i 2011
Utdanning i Sarpsborg
Vitensentre i Norge